Tom Behnke (KF), 2008-04-21:
Det kan man så motivere til på forskellig vis.
Det skal man lade være med.
Den anden mulighed for at motivere og lave en forebyggende indsats er ved at lave en lovgivning med nogle sanktioner og straffe, som har en sådan størrelse, at man allerede hjemmefra tænker: Nej, det vil jeg alligevel ikke risikere, prisen er simpelt hen for højt, og jeg tager ikke en kniv med i byen, for hvis det bliver opdaget, at jeg har en kniv på mig, er sanktionen simpelt hen så stor, at jeg ikke vil være med til det.
Det i sig selv tror vi har en effekt.
Hvordan kan vi vide det?
Der er ikke lavet egentlig danske undersøgelser af det her spørgsmål, men det viste sig i hvert fald, selv om det ikke er sådan en videnskabelig undersøgelse, at fra det øjeblik den her regering sørgede for, at man allerede første gang, man stjæler en bil, ryger i fængsel - i gamle dage var det sådan, at man bare fik en bøde ved brugstyveri af køretøj - og ikke kun får en bøde, faldt antallet af brugstyveri af køretøjer markant.
Derfor har det selvfølgelig en betydning, når vi taler om en forbrydelse, der faktisk bliver udført på et tidspunkt, hvor man sidder stille og roligt og kan overveje alle optionerne.
Så en markant straf vil i sig selv også have en forebyggende effekt.
Det er jeg helt overbevist om.
Men det er ikke nok, at vi på den måde prøver at forhindre folk i at tage våben med, når de skal ud at more sig.
Vi er også nødt til at sikre, at der så også er en reel risiko for, at man bliver opdaget, hvis man har våben med i byen.
Her har den her regering sørget for at indføre det, som vi kalder visitationszoner, altså områder, hvor politiet er i stand til at visitere en hel masse mennesker på meget kort tid uden at have konkret mistanke, men simpelt hen, fordi der i det område er belæg for at sige, at der alt for ofte er nogle, der går rundt med våben.
Visitationszonerne skal selvfølgelig også bruges.
Det er også vigtigt, at der også er politifolk til rent fysisk at foretage visitation af de mennesker, der kommer og går i det pågældende område, for så er der en risiko for, at man bliver opdaget.
Så der er altså både en straf, der er mærkbar, og en risiko for, at man bliver opdaget.
Selv i de tilfælde, hvor der skulle være en enkelt ung, som ikke har forstået budskabet i kampagnerne, som ikke har forstået, at det er meget strafbart at gå med kniv, som alligevel vælger at tage kniven med i byen, vil vedkommende alligevel få mulighed for lige at stoppe op og tænke: Hov, hvad skete der her?
Det er altså ikke bare en strygen med hårene, hvor man siger: Det er også synd for dig, at du ikke kunne finde ud af at overholde spillereglerne, eller nu kan du få en lille bøde og så kan det være, at det måske går over af sig selv eller sådan noget.
Nej, det her er et markant stop: Tænk dig om, det er dit liv, det er din fremtid, vi taler om.
Det er det, en kort fængselsstraf altså kan være med til: at man lige får stoppet op.
Jeg ved da godt, at der er nogle, som vi ikke rammer med det her.
Der er nogle, der så forskruede i hovedet eller på anden måde tossede, at de ikke kan finde ud af det alligevel.
Men det vil der jo altid være.
Det, som lovforslaget her samler op på, er jo den store mængde, og det er den, vi skal ramme med det her lovforslag.
Det gør lovforslaget, og derfor er der fuld opbakning fra konservativ side.